Singh bedank voor Eskom-ondersoek hervat wordAnoj Singh (Foto: ANA) Anoj Singh, geskorste finansiële hoof van Eskom, het bedank. “Eskom het Maandag mnr. Singh se formele bedankingsbrief van sy prokureurs ontvang, in ooreenstemming met die bepalings van sy dienskontrak,” het Eskom Maandagaand in ŉ verklaring gesê. “Eskom se raad het sy bedanking aanvaar. Sy bedanking is onmiddellik van krag.” Singh se bedanking kom ŉ dag voordat die parlementêre ondersoek na staatskaping en beweerde korrupsie by Eskom Dinsdag hervat word. Singh sal na verwagting steeds om 14:00 getuig. Singh is in September deur Eskom geskors nadat hy aan die einde van Julie op spesiale verlof geplaas is in verband met die toekenning van kontrakte aan Gupta-maatskappye. Matshela Koko, voormalige waarnemende uitvoerende hoof van Eskom, sal na verwagting Woensdag getuig. Zukiswa Rantho, voorsitter van die komitee oor openbare ondernemings, het in Januarie bevestig Singh en Koko sal tydens die ondersoek deur LP’s ondervra word. Rantho het Singh se verskyning voor die ondersoekkomitee in Desember uitgestel nadat hy ŉ dokument van 400 bladsye aan die komitee oorhandig het slegs ure voordat hy moes getuig. Intussen is die nuwe raad vir die kragvoorsiener Saterdag aangekondig ná ŉ vergadering tussen adj.pres. Cyril Ramaphosa, pres. Jacob Zuma, Lynne Brown, minister van openbare betrekkinge, en Malusi Gigaba, minister van finansies. Die nuwe raad is Jabu Mabuza (voorsitter), Sifiso Dabengwa, Sindi Mabaso-Koyana, Mark Lamberti, Tshepo Mongalo, Malegapuru Makgoba, Busisiwe Mavuso, Nelisiwe Magubane, Rod Crompton, George Sebulela, Pulane Molokwane, Banothile Makhubela en Jacky Molisane. Die regering het aanbeveel dat Phakamani Hadebe onmiddellik as die waarnemende hoof aangestel word. “Dié raad is aangekondig om alle Eskom-beamptes wat aantygings van korrupsie en ander oortredings in die gesig staar onmiddellik te verwyder. Dit sluit Matshela Koko en Anoj Singh in,” het Tyrone Seale, woordvoerder vir Ramaphosa, gesê.